૧. આજથી ૯૮ વર્ષ પહેલા ૧૯૧૯ની સાલમાં ભારતના ઇતિહાસમાં પહેલીવાર રાજકીય સત્તામાં પ્રતિનિધત્વ દ્વારા વર્ણવ્યવસ્થાને હરાવવાનો અનોખો પ્રકલ્પ ડો. આંબેડકરે દુનિયા સમક્ષ રજુ કરેલો. અલગ મતાધિકાર દ્વારાજ દલિતોનું આઝાદ ભારતના રાજકારણમાં અસરકારક પ્રતિનિધિત્વ થઇ શકશે તે માટે તેમણે આંદોલન ચલાવેલું. તેમાં તે સફળ પણ થયા. કમનશીબે ગાંધીજીના આમરણાંત ઉપવાસ, ડો. શ્યામાપ્રસાદ મુખરજીના નેતૃત્વમાં હિન્દૂ મહાસભાએ દલિત નેતાઓને ડો. આંબેડકરના સમર્થનમાંથી ખસી જઈ ડો. આંબેડકરને એકલા પાડી દેવાનો કરેલો વ્યૂહ અને દારુણ ગરીબાઈ, શિક્ષણનો અભાવ અને પરિણામે રાજકીય જાગૃતિના અભવથી પીડાઈ રહેલા બહુમતી દલિત સમાજની ડો. આંબેડકરની વાતને સમજવાની કે ટેકો આપવાની અસમર્થતાના કારણે ડો. આંબેડકરને અલગ મતાધિકારની વાતને પડતી મુકવી પાડી. એ વાત જગજાહેર છે કે દેશમાં ત્યારે મુસ્લિમ અને એંગ્લો-ઇન્ડિયન માટે અલગ મતાધિકારની વાતનો ગાંધીએ વિરોધ નહોતો કર્યો.